《李仲永墨梅》
宋代·姜特立

写竹如草书，患俗不患清。
画梅如相马，以骨不以形。
墨君曩有文夫子，蝉腹蛇跗具生意。
当时一派属苏公，雨叶风枝略相似。
花光道人执天机，信手扫出孤山姿。
陈玄幻却西子面，此妙俗士那能知。
近时赏爱杨补之，补之妩媚不足奇。
李生於梅却有得，高处自与前人敌。
倒晕疏花出古心，暝云暗谷藏春色。
我一见之三叹息，意足不暇形模索。
君若欲求之点画，胡不去看江头千树白。

作者简介：姜特立[公元？年至一一九二年左右]，字邦杰，浙江丽水人。生年不详，卒于宋光宗绍熙中。以父恩补承信郎。淳熙中，（公元一一八一年左右）累迁福建兵马副都监；擒海贼姜大獠。赵汝愚荐于朝，召见，献诗百篇。除阁门舍人，充太子宫左右春坊。太子即位，除知阁门事。恃恩纵恣，遂夺职。帝颇念旧，复除浙东马步军副总管。宁宗时，官终庆远军节度使。特立工于诗，意境超旷。作有《梅山稿》六卷，续稿十五卷，《直斋书录解题》行于世。